**Julia, Samu ja Maiju pm-mitaleille HämSY:n mestaruusotteluissa**

Akaalaisista urheiluseuroista Toijalan Vauhdista ja Viialan Valtista osallistui 26 urheilijan joukkue Urjalassa, Hämeenlinnassa ja Toijalassa pidettyihin Hämeen Seudun Yleisurheilun moniotteluihin. Kaikkiaan otteluihin osallistui runsaat 230 urheilijaa. Valtin ja Vauhdin yhteispistesaalis oli 263 pistettä. Eniten pisteitä keräsi odotetusti Tampereen Pyrintö 763 pistettä, toinen oli Lempäälän Kisa Yleisurheilu 418,5 pisteellä ja kolmas Hämeenlinnan Tarmo 204 pisteellä. Viileissä ja ajoittain sateisissa olosuhteissa nuoret yleisurheilijat mittelivät moniotteluiden pisteistä viimaa ja pisaroita uhmaten.

Valtin Samu Pentinniemi hopealle pm-otteluissa

Viialan Valtista pm-otteluihin osallistui 14 kisaajaa. Samu Pentinniemi taisteli itselleen hopeamitalin P11-sarjassa pistesaldolla 853 jääden vain seitsemän pistettä kultamitalista. Samu juoksi 60 metriä aikaan 9,57, hyppäsi pituutta 4,07 metriä ja työnsi kuulaa uuden ennätyksensä 6,73 metriä.

Matias Viitanen otteli P11-sarjassa viidennelle sijalle. Matias pinkoi 60 metrillä ajan 9,71, hyppäsi 3,68 metriä ja lennätti kuulaa 5,74 metriä. Kuudennen sijan otteli Sanni Niskanen T15-sarjassa ja seitsemännen sijan saavuttivat Veli Lepo P11-sarjassa ja Sohvi Rantanen T10-sarjassa.

Muut sisulisäpisteille eli 20 parhaan joukkoon sijoittuneet olivat Oiva Lepo, Vilja Hujanen, Jenna Pentinniemi, Maija Oksa, Sara Majamäki, Emmi Lönnqvist ja Fanni Alila.

Vauhdin Julia Suolaniemi hätyytteli T10-sarjan piiriennätystä

Toijalan Vauhdin tytöt ottelivat kaksi pm-mitalia. **Julia Suolaniemi** oli ylivoimainen T10-sarjan 3-ottelussa ja **Maiju Autio** oli kolmas T15-sarjan 5-ottelussa. Julia hätyytteli Kyröskosken Ponnen **Jemina Savikarin** vuonna 2011 tehtyä piiriennätystä. Julian pisteet olivat 983 pistettä, kun Jeminan piiriennätys on tasan 1000 pistettä. Julian ylivoimaa osoittaa myös se, että toiseksi otellut Lempäälän Kisa Yleisurheilun **Minja Penttilä** jäi Juliasta 202 pistettä. Julian sarja 60m 9,03, pituus 4,13 ja kuula 7,21. Maiju Autio otteli tasaisen varmasti ja keräsi yhteensä 1877 pistettä. Maijun sarja 80m aidat 13,29, pituus 4,81, keihäs 19,50, korkeus 151 ja 800m 2.55,12. Maijun menestystä täydensivät T15-sarjassa Vauhdin **Jenni Laine**, **Jonna Uolamo** ja **Ella Kokko** sekä Valtin **Sanni Niskanen.** Jenni oli neljäs 1624 pistellä, Jonna viides 1416 pisteellä, Sanni kuudes 1233 pisteellä ja Ella seitsemäs 939 pisteellä.

Kymmenen parhaan joukkoon edellä mainittujen lisäksi ottelivat 8-vuotias **Ilona Rahkonen** T09-sarjassa ollen kahdeksas sekä **Niklas Hukka** P09-sarjassa yhdeksännellä sijalla. Ilonan tulos 3-ottelussa oli 516 pistettä ja Niklaksen 509 pistettä. Sisulisäpisteille vauhtilaisista ottelivat myös **Venla Mattila, Jade Hukka** ja **Enni Sundström**.

 Minna Oksa

Kari Uolamo

Minna Oksa